Author: Takacsova
Last saved by: jost
Company: MH SR

Návrh na zrušenie úlohy

	Podľa Plánu legislatívnych úloh vlády Slovenskej republiky na rok 2005, schválených uznesením vlády Slovenskej republiky č. 24 z 12. januára 2005 malo Ministerstvo hospodárstva Slovenskej republiky predložiť na rokovanie vlády Slovenskej republiky návrh zákona, ktorým sa mení a dopĺňa zákon č. 229/1992 Zb. o komoditných burzách v znení zákona č. 249/1994 Zb. (ďalej len „zákon o komoditných burzách“).

Ministerstvo hospodárstva Slovenskej republiky v súlade s Plánom legislatívnych úloh vlády Slovenskej republiky takýto návrh zákona pripravilo a dňa 4. 10. 2005 zaslalo príslušným pripomienkujúcim subjektom na pripomienkové konanie. Viaceré pripomienkujúce orgány, ale najmä Ministerstvo financií Slovenskej republiky, Úrad pre finančný trh, Ministerstvo vnútra Slovenskej republiky a Generálna prokuratúra Slovenskej republiky uplatnili k návrhu zákona závažné zásadné pripomienky, z ktorých na demonštráciu niektoré uvádzame:

Na zákon o komoditných burzách sa vzťahuje aj zákonné opatrenie predsedníctva Slovenskej národnej rady č. 351/1992 Zb., ktorým sa určuje príslušný orgán štátnej správy vo veciach komoditných búrz. Zákonné opatrenia už neexistujú, nie je možné ich novelizovať, Ústava Slovenskej republiky tento druh právneho predpisu už nepozná. Problémom tohto zákonného opatrenia bolo aj to, že prekročilo rámec splnomocnenia podľa § 43 zákona o komoditných burzách, keď určilo  nielen príslušné orgány, ale aj podmienky na získanie odbornej spôsobilosti burzových dohodcov.

Zákon je potrebné uviesť do súladu s celým radom ďalších právnych predpisov, napr. so zákonom č. 429/2002 Z. z. o burze cenných papierov v znení neskorších predpisov so zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov, so zákonom č. 530/2003 Z. z. o  Obchodnom registri a o zmene a doplnení niektorých zákonov.

Rozšírením pôsobnosti komoditnej burzy aj na komoditné deriváty, napr. skladiskové záložné listy vzniká nutnosť implementovať príslušné články smernice č. 2004/39/ES o trhoch s finančnými nástrojmi, najmä v časti článkov upravujúcich vznik a činnosť regulovaných trhov a dohľad nad regulovanými trhmi. V zmysle prílohy č. 1 tejto smernice sa za finančné nástroje považujú opcie, futures, swapy a iné derivátové kontrakty týkajúce sa komodít, s ktorými sa bude môcť obchodovať na regulovanom trhu vrátane komoditnej burzy. Preto je nevyhnutné uplatňovať na komoditné burzy pravidlá kompatibilné s ustanoveniami zákona  č. 429/2002 Z. z. o burze cenných papierov v znení neskorších predpisov.

Podľa zákona č. 747/2004 Z. z. o dohľade nad finančným trhom a o zmene a doplnení niektorých zákonov začne Národná banka Slovenska vykonávať integrovaný dohľad nad finančným trhom, preto je nevyhnutné, aby Národná banka Slovenska bola ustanovená aj pre komoditné burzy ako orgán dohľadu a mala tiež vymedzené kompetencie v procese udeľovania na vznik a činnosť komoditnej burzy, ak bude obchodovať s cennými papiermi a derivátmi.

Z takýchto pripomienok vyplýva, že zákon, ktorý bol schválený Federálnym zhromaždením ČSFR v úplne iných štátnopolitických, zahraničnopolitických a ekonomických podmienkach sa už v súčasnosti, vzhľadom na všetky uskutočnené zmeny  nedá uviesť do súladu s ostatnými zákonmi Slovenskej republiky a s právom Európskej únie, jeho novelizáciou, ale je ho potrebné zrušiť a pripraviť nový zákon o komoditných burzách. Ministerstvo hospodárstva SR ako navrhujúci orgán uznalo tieto pripomienky ako opodstatnené, stotožnilo sa s nimi, a preto predkladá návrh na zrušenie uvedenej legislatívnej úlohy z Plánu legislatívnych úloh vlády Slovenskej republiky na rok 2005 s tým, že do Plánu legislatívnych úloh vlády Slovenskej republiky na rok 2006 navrhne zaradiť návrh nového zákona o komoditných burzách.